《送澧州治中王伯颜征蛮诗》
元代·成廷圭

大风吹沙扬飞云，五溪白昼缠妖氛。鼎民澒洞走无路，何人靖妖收奇勋。

捍城惟称纳太守，杀贼惟数王将军。将军行年未五十，上马挥戈勇无敌。

岛夷振动江水翻，日昃不令走一贼。将军亦是人中雄，一日过我淮之东。

腰间宝刀血不灭，提出歘忽生悲风。楼船载得诗千首，不羡黄金高北斗。

刻向武陵山上头，诗与英名同不朽。

作者简介：元芜城人，字原常，一字元章，又字礼执。好读书，工诗。奉母居市廛，植竹庭院间，扁其燕息之所曰居竹轩。晚遭乱，避地吴中。卒年七十余。有《居竹轩集》。